b'\n_START_ARTICLE_\nStrahoninec\n_START_SECTION_\nOp\xc4\x87inska naselja\n_START_PARAGRAPH_\nJedino samostalno naselje u op\xc4\x87ini je Strahoninec. Uz njega, tu je i zaselak Poleve.\n_START_SECTION_\nZemljopis\n_START_PARAGRAPH_\nOp\xc4\x87ina Strahoninec smje\xc5\xa1tena je u ju\xc5\xbenom dijelu Me\xc4\x91imurske \xc5\xbeupanije. Grani\xc4\x8di ju\xc5\xbeno, isto\xc4\x8dno i sjeverno s gradom \xc4\x8cakovcem, a zapadno i ju\xc5\xbeno s op\xc4\x87inom Nedeli\xc5\xa1\xc4\x87e. U sastavu op\xc4\x87ine Strahoninec nalazi se jedno samostalno naselje \xe2\x80\x93 Strahoninec. Naselju pripada i zaselak Poleve, smje\xc5\xa1ten otprilike kilometar ju\xc5\xbeno od Strahoninca, uz cestu prema Kur\xc5\xa1ancu. Op\xc4\x87ina Strahoninec prostire se na povr\xc5\xa1ini od 8,3506 km\xc2\xb2 , po veli\xc4\x8dini je druga najmanja jedinica lokalne samouprave u \xc5\xbdupaniji, te \xc4\x8dini 1,15\xc2\xa0% ukupne povr\xc5\xa1ine \xc5\xbdupanije.\n_START_SECTION_\nStanovni\xc5\xa1tvo\n_START_PARAGRAPH_\nPrema popisu stanovni\xc5\xa1tva, popisnoj metodi, iz 2001. godine Op\xc4\x87ina ima 2815 stanovnika. Op\xc4\x87ina Strahoninec spada u podru\xc4\x8dja Me\xc4\x91imurja gdje, promatraju\xc4\x87i Op\xc4\x87inu u cjelini, broj stanovnika stalno raste.\n_START_SECTION_\nPovijest\n_START_PARAGRAPH_\nU pisanim povijesnim izvorima dana\xc5\xa1nji se Strahoninec prvi puta spominje 1488. godine kao selo Sztrahoninc. Tada se u Me\xc4\x91imurju navode \xc4\x8detiri trgovi\xc5\xa1ta, 96 sela i tri otoka na Dravi. U 1564. godini spominje se Judicatus Strahonincs. Judicat je u to vrijeme upravna jedinica koja okuplja vi\xc5\xa1e seoskih op\xc4\x87ina. Zanimljivo je da se 1672. godine Strahoninec  navodi kao mjesto u Judikatu Nedeli\xc5\xa1\xc4\x87e, a ve\xc4\x87 1718. godine u Judikatu Mihovljan. Godine 1721. Strahoninec je ponovno u Judikatu Nedeli\xc5\xa1\xc4\x87e. Ovakve neprestane promjene organizacijskog ustrojstva \xc4\x8cakove\xc4\x8dkog vlastelinstva bile su rezultat stalnih promjena vlastelinstva i promjene feudalnih gospodara na posjedima Strahoninca. Poznata je \xc4\x8dinjenica da su zbog povijesnih neprestalnih ratnih sukoba Zrinski velike dijelove svojih posjeda ustupali svojim podlo\xc5\xbenicima, uglavnom plemi\xc4\x87ima, kao pla\xc4\x87u za ratne zasluge ili pak kao arendu (najam), U Strahonincu je na takav na\xc4\x8din najdu\xc5\xbee posjede imala plemenita obitelj Poka. Uz plemi\xc4\x87ku obitelj Poka kao posjednici se spominju i plemi\xc4\x87ka obitelj Nayger te obitelj Tome pl. Trombita\xc5\xa1a._NEWLINE_Prvi sustavni popis stanovnika kojega su \xc5\xbeupanijske vlasti provele u Me\xc4\x91imurju 1786. godine daje zanimljive podatke o Strahonincu. Ku\xc4\x87a u selu je 44 te u njima \xc5\xbeivi \xc4\x8dak 56 obitelji. Ukupno je bilo 384 stanovnika. Popis obavljen 1828. godine govori da je u Strahonincu 48 ku\xc4\x87a u kojima \xc5\xbeivi 385 stanovnika rimokatolika. U tom dokumentu naziv mjesta je bio Ztrahominec. Prema predaji, selo je dobilo ime po tome \xc5\xa1to je ljude minuo strah kad su u\xc5\xa1li u njega pro\xc5\xa1av\xc5\xa1i \xc5\xa1umu prilikom prijelaza Drave. Te godine , prvi put u povijesti, spominje se naziv Poleve  kao posjed, odnosno marof. U popisu se ne spominje broj ku\xc4\x87a niti pak broj stanovnika Poleva.  1868. godine u ma\xc4\x91arskom popisu stanovnika Poleve se spominju kao Polevo, marof utjelovljen u selo Strahoninec, a 1910. godine ve\xc4\x87 imaju ma\xc4\x91arsko ime Szepmajor sa 91 stanovnika. 1925. Poleve imaju 3 ku\xc4\x87e i 85 stanovnika.U razdoblju  izme\xc4\x91u dva svjetska rata Poleve spominju kao naselje nastalo na biv\xc5\xa1em marofu, na rudini Poleve uz put Strahoninec-Kur\xc5\xa1anec. U doba Austro-Ugarske poja\xc4\x8dan je porast broja stanovnika. _NEWLINE_U 20. stolje\xc4\x87e Strahoninec je u\xc5\xa1ao s novim ma\xc4\x91arskim imenom Nagyfalu i 777 stanovnika da bi popis stanovni\xc5\xa1tva  1910. registrirao 788 stanovnika i opet novi naziv tako\xc4\x91er ma\xc4\x91arski Dravanagufalu. Strahoninec je u me\xc4\x91uvremenu postao op\xc4\x87ina, a budu\xc4\x87i da je bio prigradsko naselje, u njemu se osjetio sna\xc5\xbean utjecaj \xc4\x8dakove\xc4\x8dke ma\xc4\x91aron\xc5\xa1tine. Stoga nije \xc4\x8dudno da je 1901. godine ovdje zapo\xc4\x8dela radom dr\xc5\xbeavna pu\xc4\x8dka \xc5\xa1kola na ma\xc4\x91arskom jeziku. Nakon vojne akcije 1918. godine Me\xc4\x91imurje je priklju\xc4\x8deno Hrvatskoj te se na\xc5\xa1lo u novoj dr\xc5\xbeavnoj zajednici, Kraljevini Srba, Hrvata i Slovenaca, s dva kotara i 26 op\xc4\x87ina, uklju\xc4\x8duju\xc4\x87i i op\xc4\x87inu Strahoninec. U novu dr\xc5\xbeavnu zajednicu Strahoninec je u\xc5\xa1ao s povr\xc5\xa1inom od 4336 jutara, 1723 stanovnika i dvije \xc5\xa1kole. Godine 1921. Strahoninec je sredi\xc5\xa1te op\xc4\x87ine Strahoninec koju \xc4\x8dine Kur\xc5\xa1anec Facarnica, Poleve i Totovec. O naprednim prilikama svjedo\xc4\x8di i \xc4\x8dinjenica da je prvo Gospodarsko dru\xc5\xa1tvo, potaknuto od dru\xc5\xa1tva u Zagrebu, utemeljeno jo\xc5\xa1 1919. godine. Ma\xc4\x91arskom okupacijom 1941. godine Me\xc4\x91imurje je u\xc5\xa1lo pod vlast ma\xc4\x91arske \xc5\xbeupanije Zala. Strahoninec je ponovno dobio svoje staro ma\xc4\x91arsko ime Dravanagufalu. _NEWLINE_Odmah nakon oslobo\xc4\x91enja 1945. organizirana je nova narodna vlast. Narodnooslobodila\xc4\x8dki odbor Strahoninec osnovan je u travnju 1945. godine. U\xc5\xa1ao je u sastav Kotarskog NNO \xc4\x8cakovec. Osnovana su najni\xc5\xbea tijela organa vlasti koje bira narod u mjesnim odborima. Mjesni odbor Strahoninec 1948. godine \xc4\x8dine sela Strahoninec i Savska Ves. Od 1953. godine Strahoninec ima 1386 stanovnika te postaje sredi\xc5\xa1te op\xc4\x87ine sa selima \xc5\xa0andorovec i Totovec.Godine 1955. uslijedila je reorganizacija katastarskih op\xc4\x87ina te je Strahoninec pod op\xc4\x87inom \xc4\x8cakovec. Od 1971. godine Strahoninec je organiziran kao Mjesna zajednica Strahoninec. O brzom razvoju svjedo\xc4\x8di podatak da je 1981. Strahoninec imao 2260 stanovnika, 1991. godine 2580 stanovnika, a 2001. godine 2815 stanovnika. Strahoninec je progla\xc5\xa1en samostalnom Op\xc4\x87inom 17. sije\xc4\x8dnja 1997. godine nakon \xc5\xa1to se izdvojio iz sastava grada \xc4\x8cakovca.\n_START_SECTION_\nUprava\n_START_PARAGRAPH_\nNa\xc4\x8delnik op\xc4\x87ine Strahoninec je Franjo Lehkec.'